**A kulturális relativizmus horrora: Midsommar**

Tengler Johanna

A horror, mint műfaj viszonylag könnyen behatárolható, alapjait egészen a kezdetektől az ismeretlen, az ahhoz kapcsolódó félelem adta, megszokott tulajdonságait és jellemzőit egy kis kreativitással kategorizálhatjuk. Emiatt olyan különleges a Midsommar – Fehér éjszakák című 2019-es film: habár horrorfilmként tartják számon, és könnyedén meghatározható, mi teszi azzá, több olyan módszerrel készült, amely alapjaiban tér el a műfaj sajátosságaitól.

A film rendezője, Ari Aster eltért a horrorfilmek megszokott fő félelemforrásától, hiszen az végig verőfényes napsütésben játszódik, és cselekménye egy olyan témából adódik, amely ilyen keretek közt eddig nem volt széles körben feldolgozva, és ez a kulturális relativizmus. A filmben megláthatjuk egy külvilágtól elszeparált, a nyári napfordulót ünneplő skandináv közösség (szekta) működését. A hozzájuk érkező antropológia-hallgatók nagy reményekkel érkeznek oda, ám onnan nem távoznak: végigkövethetjük, ahogy őket a közösség érzelmileg és értelmileg is manipulálja, ők pedig a kultúra iránti tiszteletből először eltűrik, majd teljesen bevonódnak azokba.

Vég nélkül lehetne elemezni a film etikai mondanivalóját, hatását, különösen a nézőre gyakorolt mély benyomást, viszont a legérdekesebbnek a filmben használt elemek bizonyulnak. Fő tulajdonsága, hogy mivel az önmagában véve a néző pszichéjére helyez nyomást, elkészítésénél igyekeztek a karakterek érzéseit átadni. Így a szekta tagjaitól svédül elhangzott mondatokat nem szinkronizálták, de még csak nem is feliratozták, hogy átadják azt a kirekesztettséget, amit a Svédországba érkező amerikaiak éreztek.

„Az ördög a részletekben rejlik” – tökéletesen igaz ez erre a filmre, hiszen ezek a részletek egészen az elejétől jelen vannak és előrevetítik a cselekményt, legyen az a kezdő jelenetben a falon megjelenő festmény, amely utal az egyik főszereplő halálára, vagy a svéd közösség házainak falára rajzolt motívumok, az általuk viselt ruhákba hímzett jelek, vagy szimplán az évszámok, ünnepek időpontjai. A történet rengeteget merít a skandináv folklórból, ráadásul hitelesen, így minden apró részlet kulcsfontosságú lehet a fim tényleges megértésében.

És ez még messze nem minden: sajnos a filmet lehetetlen egy oldalban elemezni, viszont legérdekesebb tulajdonságai közül is bátran megállapíthatjuk, hogy a rendező a filmmel óriásit alkotott.

Részletek, ajánlók a filmről:

<https://www.youtube.com/watch?v=1Vnghdsjmd0>

<https://www.youtube.com/watch?v=x2ABJAyfVpw>

<https://www.youtube.com/watch?v=yQLBVfT5qMI>